RISSKOV: Forestil dig, at du kan købe ind helt uden at skulle stå i kø ved kassen efterfølgende.

Lyder det ikke rart?

Det kan i hvert fald snart blive en realitet, for som en af de første butikker i Danmark, lancererede Fakta i Veri Centret fredag et smart koncept, hvor du selv scanner dine indkøb undervejs i butikken, og efterfølgende betaler med telefonen uden at skulle stå i kø ved kassen.

Konceptet går under navnet 'Bip & Betal', og det er det seneste stykke tid testet i en lang række Kvickly- og SuperBrugsen-butikker i landet.

Planen er, at det inden året udløber skal være implementeret i alle Fakta-butikker i hele Danmark. I første omgang skal det dog testet af kunderne i 10 udvalgte Fakta-butikker i Danmark - heraf Fakta i Veri Centret.

- Det skal være lettere og hurtigere at handle i Fakta. Samtidig betyder det, at vi får bedre tid til at sørge for orden i butikken. For der vil ikke blive ændret i bemandingen, selv om det nu vil være muligt at betjene sig selv, siger forretningsudviklingschef Lars Rasmussen fra Fakta.

For at kunne handle med Bip & Betal, skal man hente Coop app'en til sin mobil. I butikken scanner man først butikkens QR-kode ved indgangen, og efterfølgende hver enkelt vare, som man så kan lægge direkte i indkøbsposen. Ved kassen betaler man med appen, og så kan man forlade butikken.

Lars Rasmussen understreger, at der vil være stikprøvekontroller, for at forebygge, at ingen forlader butikken med varer, de ikke har betalt for.

- Vi har også taget forskellige andre foranstaltninger, blandt andet har vi intensiveret overvågningen, siger han.